Irački izbori će se održati prema planu (14/12/04) - 2004-12-13
Slobodni Irak će predstavljati veliku pobjedu u ratu protiv terorizma
30. lipnja, narod Iraka održat će slobodne izbore. Toga dana Iračani će birati 275 članova nacionalnog zakonodavnog tijela, čiji će zadatak biti da sastave nacrt novog iračkog ustava. U izbornom procesu sudjeluje više od dvije stotine političkih stranaka, koje predstavljaju dinamično i raznoliko iračko društvo. Iračka vlada predana je održavanju izbora kako je planirano. Predsjednik George Bush kazao je da aktualni napori preostalih elemenata diktature Saddama Husseina i stranih terorista da spriječe održavanje izbora neće uspjeti. "Teroristi znaju koliko je toga na kocki. Znaju da im u slobodnim Iraku nema budućnosti, jer slobodan narod neće nikada izabrati vlastito porobljavanje. Znaju da će demokracija dati Iračanima ulog u budućnosti njihove zemlje. Kada Iračani izaberu svoje čelnike na slobodnim izborima, to će uništiti mit da se teroristi bore protiv strane okupacije i jasno pokazati da se zapravo bore protiv volje iračkog naroda," izjavio je. "Slobodni Irak će," rekao je predsjednik Bush, "predstavljati veliku pobjedu u ratu protiv terorizma." "Slobodne nacije ne izvoze teror. Slobodne nacije slušaju težnje i nade svojeg naroda. Slobodne nacije su mirne nacije. Slobodni Irak će učiniti Ameriku sigurnijom i svijet mirnijim. Uspjeh demokracije u Iraku će također inspirirati i druge diljem Srednjeg istoka da brane vlastitu slobodu i da pokažu da su teroristi nasilni ekstremisti na rubu društva, koji nemaju nikakvih planova za budućnost, osim tiranije i smrti," kazao je. Predsjednik Bush je upozorio da će nasilje vjerojatno nastaviti eskalirati pred izbore. "Neprijateljima slobode u Iraku zadana je rana, ali još nisu poraženi," rekao je, dodajući: "Oni će se nastaviti boriti. Teroristi će učiniti sve što mogu da bi odgodili i onemogućili održavanje slobodnih izbora u Iraku, no to im neće uspjeti."